CELEX: 32016D0992
Language: bg
Date: 2016-06-16 00:00:00
Title: Решение за изпълнение (ЕС) 2016/992 на Съвета от 16 юни 2016 година за изменение на Решение за изпълнение 2014/170/ЕС на списъка на несътрудничещи трети държави в борбата с ННН риболов съгласно Регламент (ЕО) № 1005/2008 за създаване на система на Общността за предотвратяване, възпиране и премахване на незаконния, недеклариран и нерегулиран риболов по отношение на Шри Ланка

21.6.2016   
            
            
               BG
            
            
               Официален вестник на Европейския съюз
            
            
               L 162/15
            
         РЕШЕНИЕ ЗА ИЗПЪЛНЕНИЕ (ЕС) 2016/992 НА СЪВЕТА
   от 16 юни 2016 година
   за изменение на Решение за изпълнение 2014/170/ЕС на списъка на несътрудничещи трети държави в борбата с ННН риболов съгласно Регламент (ЕО) № 1005/2008 за създаване на система на Общността за предотвратяване, възпиране и премахване на незаконния, недеклариран и нерегулиран риболов по отношение на Шри Ланка
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕО) № 1005/2008 на Съвета от 29 септември 2008 г. за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и (ЕО) № 1447/1999 (1), и по-специално член 34, параграф 1 от него,
   като взе предвид предложението на Европейската комисия,
   като има предвид, че:
   1.   ВЪВЕДЕНИЕ
   
               (1)
            
            
               С Регламент (ЕО) № 1005/2008 се създава система на Съюза за предотвратяване, възпиране и премахване на незаконния, недеклариран и нерегулиран (ННН) риболов.
            
         
               (2)
            
            
               В глава VI от Регламент (ЕО) № 1005/2008 се посочват процедурата за определяне на несътрудничещи трети държави и действията, които се предприемат спрямо държавите, определени като несътрудничещи трети държави, съставянето на списък на несътрудничещи трети държави, процедурите по заличаване от списъка на несътрудничещи трети държави и се регламентира оповестяването на списъка на несътрудничещи трети държави и всякакви извънредни мерки.
            
         
               (3)
            
            
               Съгласно член 32 от Регламент (ЕО) № 1005/2008, със свое решение от 15 ноември 2012 г. (2) („Решението от 15 ноември 2012 г.“) Европейската комисия уведоми осем трети държави за възможността да ги определи като държави, които Комисията счита за несътрудничещи трети държави. Една от тези държави беше Демократична социалистическа република Шри Ланка.
            
         
               (4)
            
            
               В Решението от 15 ноември 2012 г. Комисията включи информацията относно съществените факти и съображения в подкрепа на тази възможност.
            
         
               (5)
            
            
               Също на 15 ноември 2012 г. с отделни писма Комисията уведоми осемте трети държави, че разглежда възможността да ги определи като несътрудничещи трети държави. Сред тези държави беше и Шри ланка.
            
         
               (6)
            
            
               С Решение за изпълнение 2014/715/ЕС (3) Комисията определи Шри Ланка като несътрудничеща трета държава в борбата с ННН риболов. В съответствие с от Регламент (ЕО) № 1005/2008 Комисията посочи основанията, поради които счита, че Шри Ланка не изпълнява произтичащите от международното право задължения, а именно — в качеството си на държава на знамето, пристанищна държава, крайбрежна държава или държава на пазара да предприеме действия за предотвратяване, възпиране и премахване на ННН риболов.
            
         
               (7)
            
            
               В съответствие с член 33 от от Регламент (ЕО) № 1005/2008, със свое Решение за изпълнение (ЕС) 2015/200 (4) Съветът измени списъка на несътрудничещи трети държави в борбата с ННН риболов, като включи Шри Ланка в него.
            
         
               (8)
            
            
               След посоченото изменение Комисията предложи на Шри Ланка възможност да се продължи диалогът в съответствие с изискванията по същество и процедурните изисквания, определени в Регламент (ЕО) № 1005/2008. Комисията продължи да събира и проверява цялата информация, която счете за необходима, включително устни и писмени коментари, с цел да даде възможност на Шри Ланка да коригира положението, дало основание за включване в списъка, и да предприеме конкретни мерки, които могат да доведат до отстраняване на установените недостатъци. В резултат на този процес Комисията констатира, че Шри Ланка е коригирала положението и е предприела съответните мерки.
            
         
               (9)
            
            
               Поради това съгласно член 34, параграф 1 от Регламент (ЕО) № 1005/2008 Съветът следва да измени Решение за изпълнение 2014/170/ЕС (5), като заличи Шри Ланка от списъка на несътрудничещите трети държави.
            
         
               (10)
            
            
               След приемането на настоящото решение, с което Шри Ланка се заличава от списъка на несътрудничещите трети държави в съответствие с член 34, параграф 1 от Регламент (ЕО) № 1005/2008, Решение за изпълнение 2014/715/ЕС, с което Шри Ланка се определя за несътрудничеща трета държава, става безпредметно.
            
         2.   ЗАЛИЧАВАНЕ НА ШРИ ЛАНКА ОТ СПИСЪКА НА НЕСТРУДНИЧЕЩИТЕ ТРЕТИ ДЪРЖАВИ
   
               (11)
            
            
               След приемането на Решение за изпълнение 2014/715/ЕС и Решение за изпълнение (ЕС) 2015/200 Комисията продължи диалога си с Шри Ланка. По-специално изглежда, че Шри Ланка е изпълнила задълженията си, произтичащи от международното право, и е приела адекватна правна уредба за борба срещу ННН риболов. Тя е въвела адекватна и ефикасна система за наблюдение, контрол и инспекции чрез въвеждането на регистри за вписване на данните за улова, плюс радио позивни за риболовните кораби и е оборудвала целия флот за открито море със система за наблюдение на корабите (VMS). Създала е система за санкциониране с възпиращ ефект, преработила е правната си рамка за рибарството и е осигурила правилното прилагане на схемата за сертифициране на улова. Освен това Шри Ланка постоянно подобрява спазването на международните си задължения, включително тези, които произтичат от препоръките и резолюциите на регионалните организации за управление на рибарството (РОУР), като например контролни мерки на пристанищната държава и транспониране на правилата на РОУР в законодателството на Шри Ланка, и е приела свой национален план за действие срещу ННН риболов в съответствие с Международния план за действие срещу незаконния, недеклариран и нерегулиран риболов на Организацията на обединените нации.
            
         
               (12)
            
            
               Въз основа на констатациите, съдържащи се в Решението от 15 ноември 2012 г., Решението за изпълнение 2014/715/ЕС и Решението за изпълнение (ЕС) 2015/200, Комисията извърши преглед на това как понастоящем Шри Ланка спазва международните си задължения като държава на знамето, пристанищна държава, крайбрежна държава или държава на пазара. Тя взе под внимание също така и мерките, предприети за коригиране на положението, както и гаранциите, предоставени от компетентните органи на Шри Ланка.
            
         
               (13)
            
            
               Въз основа на гореизложеното Комисията стигна до заключението, че предприетите действия от страна на Шри Ланка предвид задълженията ѝ като държава на знамето са достатъчни за спазването на членове 94, 117 и 118 от Конвенцията на Организацията на обединените нации по морско право и членове 18, 19, 20 и 23 от Споразумението относно прилагането на разпоредби на Конвенцията на ООН по морско право, свързани с опазването и управлението на трансгранично преминаващите и далекомигриращите рибни запаси. Поради това Комисията стигна до заключението, че предприетите от Шри Ланка действия доказват, че положението, дало основание за включването ѝ в списъка, е коригирано и че държавата е предприела конкретни мерки, които могат да доведат до трайно подобряване на положението.
            
         
               (14)
            
            
               С оглед на гореизложените обстоятелства и съгласно член 34, параграф 1 от Регламент (ЕО) № 1005/2008 Съветът следва да заключи, че Шри Ланка следва да бъде заличена от списъка на несътрудничещите трети държави. Решение за изпълнение 2014/170/ЕС следва поради това да бъде съответно изменено.
            
         
               (15)
            
            
               Настоящото решение не изключва Комисията или Съветът да предприемат по-нататъшни стъпки в съответствие с глава VI от Регламент (ЕО) № 1005/2008, ако фактите покажат, че Шри Ланка не изпълнява произтичащите от международното право задължения, а именно — в качеството си на държава на знамето, пристанищна държава, крайбрежна държава или държава на пазара да предотвратява, възпира и премахва ННН риболов.
            
         
               (16)
            
            
               Предвид неблагоприятните последици, предизвикани от включването в списъка като несътрудничеща трета държава, е целесъобразно заличаването на Шри Ланка от този списък да влезе в сила незабавно,
            
         ПРИЕ НАСТОЯЩОТО РЕШЕНИЕ:
   Член 1
   Шри Ланка се заличава от приложението към Решение за изпълнение 2014/170/ЕС.
   Член 2
   Настоящото решение влиза в сила в деня след публикуването му в Официален вестник на Европейския съюз.
   
      Съставено в Люксембург на 16 юни 2016 година.
      
         
            За Съвета
         
         
            Председател
         
         L.F. ASSCHER
      
   
   
      (1)  ОВ L 286, 29.10.2008 г., стр. 1.
   
      (2)  Решение на Комисията от 15 ноември 2012 г. за уведомяване на третите държави, които Комисията счита за потенциално определими като несътрудничещи трети държави, съгласно Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов (ОВ C 354, 17.11.2012 г., стр. 1).
   
      (3)  Решение за изпълнение 2014/715/ЕС на Комисията от 14 октомври 2014 г. за определяне на трета държава, която Комисията смята за несътрудничеща трета държава съгласно Регламент (ЕО) № 1005/2008 на Съвета за създаване на система на Общността за предотвратяване, възпиране и премахване на незаконния, недеклариран и нерегулиран риболов (ОВ L 297, 15.10.2014 г., стр. 13).
   
      (4)  Решение за изпълнение (ЕС) 2015/200 на Съвета от 26 януари 2015 г. за изменение на Решение за изпълнение 2014/170/ЕС за съставяне на списък на несътрудничещи трети държави в борбата с ННН риболов съгласно Регламент (ЕО) № 1005/2008 за създаване на система на Общността за предотвратяване, възпиране и премахване на незаконния, недеклариран и нерегулиран риболов по отношение на Шри Ланка (ОВ L 33, 10.2.2015 г., стр. 15).
   
      (5)  Решение за изпълнение 2014/170/ЕС на Съвета от 24 март 2014 г. за съставяне на списък на несътрудничещи трети държави в борбата с ННН риболов съгласно Регламент (ЕО) № 1005/2008 за създаване на система на Общността за предотвратяване, възпиране и премахване на незаконния, недеклариран и нерегулиран риболов (ОВ L 91, 27.3.2014 г., стр. 43).